b'\n_START_ARTICLE_\nHarri Hertell\n_START_PARAGRAPH_\nHarri Hertell (s. 1985) on helsinkil\xc3\xa4inen runoilija, spoken word -artisti, kulttuurituottaja (AMK) ja dj. Esikoiskokoelmassaan Kunnes oppii k\xc3\xa4velem\xc3\xa4\xc3\xa4n h\xc3\xa4n kuvailee p\xc3\xa4\xc3\xa4kaupunkilaista el\xc3\xa4m\xc3\xa4\xc3\xa4, kun taas uudemmassa tuotannossaan h\xc3\xa4n on siirtynyt kohti aforisminomaista ja pelkistetty\xc3\xa4 luontorunoutta. Hertell on my\xc3\xb6s perustanut Helsinki Poetry Connection -kollektiivin. Hertell tunnetaan lavarunoustapahtumien j\xc3\xa4rjest\xc3\xa4misen lis\xc3\xa4ksi Hertell & Hertell -spoken word -yhtyeen sek\xc3\xa4 dub poetry duo Dubroksen keulahahmona. H\xc3\xa4nen runojaan on k\xc3\xa4\xc3\xa4nnetty espanjaksi, saksaksi, englanniksi, ranskaksi, t\xc5\xa1ekiksi, puolaksi ja katalaaniksi.\n_START_SECTION_\nEl\xc3\xa4m\xc3\xa4 ja teokset\n_START_PARAGRAPH_\nPunavuoresta kotoisin oleva Hertell on helsinkil\xc3\xa4inen useammassa polvessa. H\xc3\xa4n kiinnostui runoudesta jo nuorena, aloittaen runojen kirjoittamisen omien sanojensa mukaan 13-vuotiaana. H\xc3\xa4nen varhaisia esikuviaan olivat muun muassa Arto Melleri, Pentti Saarikoski ja tuleva appensa Teemu Hirvilammi._NEWLINE_Lukion j\xc3\xa4lkeen Hertell meni opiskelemaan ammattikorkeakoulu Metropoliaan kulttuurituottamista. Vuonna 2008 h\xc3\xa4n perusti Helsinki Poetry Connection -nime\xc3\xa4 kantavan lavarunoustapahtumia j\xc3\xa4rjest\xc3\xa4v\xc3\xa4n yhteis\xc3\xb6n, jonka puheenjohtajana h\xc3\xa4n toimi vuoden 2015 kev\xc3\xa4\xc3\xa4seen saakka, jonka j\xc3\xa4lkeen h\xc3\xa4n j\xc3\xa4tti vetovastuun Aura Nurmelle. Yleisesti pidet\xc3\xa4\xc3\xa4n paljolti useita satoja tapahtumia j\xc3\xa4rjest\xc3\xa4m\xc3\xa4ss\xc3\xa4 olleen Hertellin aktiivisuuden ansiona lavarunouden ja runoklubien kokemaa pienimuotoista buumia 2010-luvun Helsingiss\xc3\xa4 ja sittemmin laajemmin Suomessa._NEWLINE_Vuonna 2011 Hertell julkaisi ensimm\xc3\xa4isen runokokoelmansa Kunnes oppii k\xc3\xa4velem\xc3\xa4\xc3\xa4n, kustantajana Helsinki Poetry Connection. Esikoisteos, sek\xc3\xa4 sit\xc3\xa4 vuonna 2014 seurannut Kutsumme sit\xc3\xa4 kodiksi, ovat urbaaniin helsinkil\xc3\xa4iseen milj\xc3\xb6\xc3\xb6seen sijoittuvaa katurunoutta, jossa havainnoidaan p\xc3\xa4\xc3\xa4kaupungin el\xc3\xa4m\xc3\xa4\xc3\xa4 usein ensimm\xc3\xa4isest\xc3\xa4 persoonasta. Kriitikot ovat tarkastelleet lavarunoustoiminnastaan tutun Hertellin painettua teksti\xc3\xa4 usein juuri \xc3\xa4\xc3\xa4neen lausuttu runous mieless\xc3\xa4\xc3\xa4n, joskus ehk\xc3\xa4 liikaakin. Esimerkiksi Helsingin Sanomien Vesa Haapalan mielest\xc3\xa4 \xe2\x80\x9dpaperi on armoton Hertellin runoudelle\xe2\x80\x9d, kun taas Niina Holm kulttuurilehti Kiiltomadossa valittelee kuinka paperilla tekstit vaikuttavat yksiulotteisilta ja keskener\xc3\xa4isilt\xc3\xa4_NEWLINE_Kolmannessa kirjassaan, vuonna 2015 ntamon julkaisemassa \xc3\x84l\xc3\xa4 h\xc3\xa4iritse iltaa -runokokoelmassa Hertell siirtyy uusille urille, kaupunkilyriikasta kohti aforisminomaista, pelkistetty\xc3\xa4 luontorunoutta. Samalla tiell\xc3\xa4 jatkaa turkulaisen kustannusosakeyhti\xc3\xb6 Sammakon vuonna 2016 julkaisema nelj\xc3\xa4s kokoelma Maisema ennen sadetta, jossa luonnon lis\xc3\xa4ksi yksi hallitsevista teemoista on isyys. Runot kirjoitettu vanhalla it\xc3\xa4saksalaisella Erica-kirjoituskoneella._NEWLINE_Runokirjojen ohella Hertell on ollut aktiivinen runomusiikin tekij\xc3\xa4. H\xc3\xa4n on julkaissut Dubros-nimell\xc3\xa4 vuonna 2013 paljolti ensimm\xc3\xa4isen runokokoelman teksteihin pohjautuvan dub-henkisen albumin Horros, jonka musiikista vastaa Osmo Lumivuori. Samana vuonna ilmestyi my\xc3\xb6s Hertell & Hertell nimen alla tehty Meit\xc3\xa4 on monta, jossa musiikkipuolesta vastaa Hertellin serkku Henrik. Kaksikolta on ilmestynyt vuonna 2016 my\xc3\xb6s toinen levy Uusien rytmien mukaan._NEWLINE_Turkulainen Savukeidas-kustantamo julkaisi vuonna 2017 Hertellin toimittaman Lavaruno-oppaan, joka dokumentoi kotimaisen lavarunouden historiaa ja nykytoimintaa.'